Alþjóðlega barnahjálpin ( International Children’s Care , ICC ) eru félagasamtök sem hafa það að markmiði að hlúa að munaðarlausum og yfirgefnum börnum . Samtökin eru kristin og byggist hugmyndafræði þeirra á því að búa þeim börnum sem eru í umsjón þeirra öruggt heimili , kærleiksríka fjölskyldu og góða menntun . Á hverjum stað reisa samtökin svokallað barnaþorp , eða þyrpingu húsa þar sem 8 - 10 börn búa í hverju húsi ásamt innfæddum hjónum sem ganga þeim í móður - og föðurstað . Samtökin hafa starfsemi um allan heim , auk svokallaðra stuðningslanda . Ísland er eitt þessara landa og styrkir félagið hér á landi aðallega starf félagsins í Rúmeníu og A-Kongó . Aðkoma Íslandsdeildarinnar í Rúmeníu hófst í kringum 2000 þegar íslensk hjón hjálpuðu til við að fjármagna borun á brunni við svæði barnaþorpsins sem nýtist nú bæði því og nálægu sveitaþorpi . Þá söfnuðu Íslendingar , búsettir á Íslandi og í Bandaríkjunum , fjármagni fyrir byggingu heimilis fyrir eina fjölskyldueiningu í barnaþorpinu . Í gegnum árin hefur myndast gott samband milli verkefnisins í Rúmeníu og íslensku deildarinnar og hefur félagið hér heima staðið fyrir 4 sjálfboðaliðaferðum til barnaþorpsins . Ferðir sem þátttakendur segja margir hverjir að hafi breytt viðhorfi þeirra til lífsins til frambúðar . Auk þess að leggja fé til almennrar starfsemi barnaþorpsins hefur Íslandsdeild Alþjóðlegu barnahjálparinnar ásamt ICC í Evrópu stutt barnaþorpið í Rúmeníu með því að koma upp gróðurhúsum og bakaríi til að stuðla að aukinni sjálfbærni þorpsins . Árið 2007 ákvað stjórn félagsins á Íslandi svo að hefja einnig stuðning við barnaþorp félagsins í A-Kongó og hefur alla tíð síðan 2008 haft það verkefni í forgrunni . Aðkoma Íslendinga að þessu verkefni hefur verið í formi styrkja til daglegs reksturs , en félagið gaf einnig upphæð til byggingar gagnfræðaskólans , til kaupa á bát til að auðvelda aðflutning nauðsynjavara til barnaþorpsins , til að setja upp vatnsveitu í barnaþorpinu og byggja eldhús við eitt heimilanna í barnaþorpinu auk margra minni verkefna . Starfsemi Alþjóðlegu barnahjálparinnar á Íslandi er öll rekin í sjálfboðavinnu og féð sem við söfnum er sent beint til verkefnanna í Rúmeníu og A-Kongó . Helstu leiðir okkar til fjáröflunar eru gjafir einstaklinga , í gegnum styrktarverkefni en líka í tengslum við ýmsar uppákomur , eins og fjölskyldudaga , bingó , félagsvist , flöskusöfnun og tónleika . Um eftirlit með verkefnum okkar í Rúmeníu og A-Kongó sjá aðalskrifstofa Alþjóðlegu barnahjálparinnar , sem staðsett er í Bandaríkjunum og yfirskrifstofa starfsins í Evrópu . Sú síðarnefnda er staðsett í Hollandi . Reglulegar fréttir af verkefnum okkar hjálpa félaginu að miðla upplýsingum til stuðningsaðila okkar hérlendis og sendir félagið reglulega frá sér netfréttabréf . Hafðu samband til að skrá þig á póstlista Alþjóðlegu barnahjálparinnar eða til að fá nánari upplýsingar um starfið .